Anexă la HCL nr.\_\_\_\_\_\_\_

**REGULAMENT**

**privind regimul finanţărilor nerambursabile de la bugetul local al Orașului Vlăhița, acordate în baza Legii nr. 350/2005 privind finanţările nerambursabile din fonduri publice alocate pentru activităţi nonprofit de interes general**

**Capitolul I – Dispoziţii generale**

**Scop şi definiţii**

Art.1. Prezentul regulament are ca scop stabilirea principiilor, cadrului general şi a procedurii pentru atribuirea contractelor de finanţare nerambursabilă din fonduri publice, precum şi căile de atac ale actului sau deciziei autorităţilor finanţatoare care aplică procedura de atribuire a contractelor de finanţare nerambursabilă acordată din bugetul local al Orașului Vlăhița.

Art.2. În înţelesul prezentului regulament, termenii şi expresiile de mai jos au următoarea semnificaţie:

1. *Activitate generatoare de profit* – activitate care produce un profit în mod direct pentru o persoană fizică sau juridică;
2. *Autoritate finanţatoare* – Consiliul Local al Orașului Vlăhița;
3. *Beneficiar* – solicitantul căruia i se atribuie contractul de finanţare nerambursabilă în urma aplicării procedurii selecţiei publice de proiecte;
4. *Cheltuieli eligibile* – cheltuieli care pot fi luate în considerare pentru finanţarea nerambursabilă, conform Anexei 6 la regulament;
5. *Contract de finanţare nerambursabilă* – contract încheiat, în condiţiile legii, între Orașul Vlăhița, în calitate de autoritate finanţatoare şi beneficiar;
6. *Finanţare nerambursabilă* – alocaţie financiară directă din fonduri publice, în vederea desfăşurării de către persoane fizice sau persoane juridice fără scop patrimonial a unor activități nonprofit care să contribuie la realizarea unor acţiuni sau programe de interes public la nivelul Orașului Vlăhița;
7. *Fonduri publice* – sume alocate din bugetul local de către Consiliul Local al Orașului Vlăhița;
8. *Solicitant* – orice persoană fizică sau juridică fără scop patrimonial care depune o propunere de proiect.

Art.3. Prezentul regulament stabileşte procedura privind atribuirea contractului de finanţare nerambursabilă.

Art.4. Solicitanţii trebuie să fie persoane fizice sau juridice fără scop patrimonial constituite conform legii.

Art.5. Finanţările nerambursabile acordate se vor utiliza numai pentru programele/proiectele de interes public iniţiate şi organizate de către aceştia, în completarea veniturilor proprii şi a celor primite sub formă de donaţii şi sponsorizări.

**Domeniile pentru care se va acord finanţări nerambursabile şi suma propuső de 150.000,00 lei pentru anul 2025, va fi repartizată în conformitate cu Programul anual:**

1. **Activităţi sportive: Campanii de promovare a sportului, conferinţe, dezbateri, participarea la concursuri, activităţi cu caracter sportiv: suma propusă de 60.000,00 RON**
2. **Activităţi culturale: Participarea la diverse concursuri a tinerilor talentaţi, promovarea din diverse domenii culturale: arta,muzică, dans, formaţii, expoziţii, conferinţe, programe culturale: suma propusă de 60.000,00 RON**
3. **Asistenţă socială:** **Campanii sociale, seminarii, informări în domeniu, cursuri, publicaţii, consiliere, proiecte pentru persoane cu dizabilităţi: suma propusă de 20.000,00 RON**
4. **Dezvoltare şi alte acţiuni generale economice - Campanii, informare, voluntariat în domeniu, activităţi pentru dezvoltarea agricultorilor: suma propusă de 10.000,00 RON**.

**Domeniu de aplicare**

Art.6 (1) Prevederile prezentului regulament se aplică pentru atribuirea oricărui contract de finanţare nerambursabilă de la bugetul local al Orașului Vlăhița, cu excepţia instituţiilor de cultură subordonate Consiliului Local.

(2) Consiliul Local al Orașului Vlăhița acordă o atenţie deosebită proiectelor cu caracter local, regional, naţional, european şi internaţional, care se încadrează în strategia de dezvoltare al orașului Vlăhița.

(3) Domeniile pentru care se aplică prezentul regulament sunt:

a) activităţi de tineret;

b) programe culturale;

c) protecţia mediului;

d) învăţământ;

e) programe de sănătate publică;

f) activităţi sportive;

g) culte religioase;

h) social.

(4) Direcţiile prioritare din domeniile prevăzute la alin(3) vor fi stabilite anual prin hotărârea Consiliului Local şi vor fi enunţate în Programul anual pentru acordarea de finanţări nerambursabile.

Art.7. Finanţările nerambursabile nu se acordă pentru activităţi generatoare de profit şi nici pentru activităţi din domeniile reglementate de Legea nr. 182/2002 privind protecţia informaţiilor clasificate, cu modificările ulterioare.

Art.8. Potrivit dispoziţiilor prezentului regulament, nu se acordă finanţări nerambursabile pentru activităţi ce presupun dezvoltarea infrastructurii solicitantului şi nici pentru cheltuieli care se constituie, într-o formă sau alta, în remuneraţie pentru membrii organizaţiei.

**Principii de atribuire a contractelor de finanţare nerambursabilă**

Art.9. Principiile care stau la baza atribuirii contractelor de finanţare nerambursabilă sunt:

a) *libera concurenţă*, respectiv asigurarea condiţiilor pentru ca persoana juridică ce desfăşoară activităţi nonprofit sau instituţia publică să aibă dreptul de a deveni, în condiţiile legii, beneficiar;

b) *eficacitatea utilizării fondurilor publice*, respectiv folosirea sistemului concurenţial şi a criteriilor care să facă posibilă evaluarea propunerilor şi a specificaţiilor tehnice şi financiare pentru atribuirea contractului de finanţare nerambursabilă;

c) *transparenţa*, respectiv punerea la dispoziţia tuturor celor interesaţi a informaţiilor referitoare la aplicarea procedurii pentru atribuirea contractului de finanţare nerambursabilă;

d) *tratamentul egal*, respectiv aplicarea în mod nediscriminatoriu a criteriilor de selecţie şi a criteriilor pentru atribuirea contractului de finanţare nerambursabilă, astfel încât orice persoană fizică sau juridică ce desfăşoară activităşi nonprofit sau instituţie publică să aibă şanse egale de a i se atribui contractul respectiv;

e) *neredistribuirea* unei sume aprobate pentru un proiect către alt proiect al aceluiaşi aplicant din cauza nerealizării proiectului selecţionat iniţial;

f) *neretroactivitatea*, respectiv excluderea posibilităţii destinării fondurilor nerambursabile unei activităţi a cărei executare a fost deja începută sau finalizată la data încheierii contractului de finanţare;

g) *cofinanţarea*, în sensul că finanţările nerambursabile trebuie însoţite de o contribuţie de minimum 10% din valoarea totală a finanţării din partea beneficiarului, provenind din resursele proprii ale solicitantului sau ale partenerilor, altele decât cele provenite de la bugetul local;

h) anualitatea, în sensul derulării întregii proceduri de finanţare în cadrul anului calendaristic în care s-a acordat finanţarea nerambursabilă din bugetul local;

i) *excluderea cumulului*, în sensul că aceeaşi activitate urmărind realizarea unui interes general, regional sau local nu poate beneficia de atribuirea mai multor contracte de finanţare nerambursabilă de la aceeaşi autoritate finanţatoare.

Art.10. Finanţarea se acordă pentru acoperirea parţială a unui program ori proiect în baza unui contract încheiat între părţi.

Art.11. Un beneficiar nu poate contracta mai mult de două finanţări nerambursabile în decursul unui an.

Art.12. Potrivit art. 11 beneficiarul, care solicită două finanțări nerambursabile în decursul unui an, acestea pot fi solicitate din diferite domenii ale art. 5 din prezentul Regulament. (În cadrul aceluiași domeniu se poate solicita finanțare pentru numai un singur proiect/program: din domeniul 1, 2, 3 sau 4 – conform art. 5).

Art.13. În cursul aceluiaşi an calendaristic, de la autoritatea finanţatoare, nivelul finanţării nu poate depăşi o treime din totalul a fondurilor publice alocate domeniilor din art. 5, aprobate anual în buget.

**Prevederi bugetare**

Art.14. Programele şi proiectele de interes public vor fi selecţionate pentru finanţare în cadrul limitelor unui fond anual aprobat de către Consiliul Local al Orașului Vlăhița, stabilit potrivit prevederilor legale referitoare la elaborarea, aprobarea, executarea şi raportarea bugetului local.

**Informarea publică şi transparenţa decizională**

Art.15. Procedurile de planificare şi executare a plafoanelor de cheltuieli privind finanţările nerambursabile, desemnarea membrilor comisiei de evaluare şi selecţionare, procedurile de atribuire a contractelor de finanţare nerambursabilă, contractele de finanţare nerambursabilă semnate de autoritatea finanţatoare cu beneficiarii, precum şi rapoartele de execuţie bugetară privind finanţările nerambursabile, constituie informaţii de interes public, potrivit dispoziţiilor Legii nr.544/2001 privind liberul acces la informaţiile de interes public.

**Capitolul II – Procedura de solicitare a finanţării**

Art.16. Atribuirea contractelor de finanţare nerambursabilă se face exclusiv pe baza selecţiei publice de proiecte, procedură care permite atribuirea unui contract de finanţare nerambursabilă din fonduri publice, prin selectarea acestuia de către o comisie, cu respectarea principiilor prevăzute la art.9.

Art.17. Anual vor exista una sau mai multe sesiuni de selecţie a proiectelor. În cazul unor proiecte de importanţă majoră, apărute ulterior desfăşurării selecţiei, din motive de urgenţă, autoritatea finanţatoare poate accelera aplicarea procedurii de selecţie prin reducerea termenului de depunere a proiectelor, în limita rezervelor bugetare. În cazul procedurii de urgenţă, termenul de depunere a proiectelor nu poate fi mai mic de 15 zile.

Art.18. Procedura de selecţie de proiecte, organizată de Primăria şi Consiliul Local al Orașului Vlăhița, va cuprinde următoarele etape:

1. Publicarea programului anual și a anunţului de participare, a termenului limită de depunere şi a întregii documentaţii necesare;
2. Depunerea proiectelor la sediul Primăriei – înregistrare documente în termenul limită stabilit;
3. Verificarea eligibilităţii, înregistrării şi a îndeplinirii criteriilor referitoare la capacitatea tehnică şi financiară;
4. Evaluarea propunerilor de proiecte;
5. Comunicarea rezultatelor;
6. Încheierea contractului sau a contractelor de finanţare nerambursabilă;
7. Publicarea anunţului de atribuire a contractului sau contractelor de finanţare nerambursabilă.

Art.19. Documentaţia de solicitare a finanţării se va depune în două exemplare ( pe suport de hârtie, original şi copie) precum şi în format electronic, la sediul Primăriei Orașului Vlăhița.

Art.20. Propunerea de proiect are caracter ferm şi obligatoriu din punct de vedere al conţinutului şi trebuie să fie semnată, pe propria răspundere, de către solicitant sau de către o persoană împuternicită legal de acesta.

Art.21. Bugetul proiectului va fi prezentat exclusiv în lei şi va rămâne ferm pe toată durata de îndeplinire a contractului de finanţare nerambursabilă.

Art.22. În vederea organizării competiţiei de selecţionare a proiectelor de finanţare nerambursabilă, documentaţiile prevăzute la art.23 din Regulament se vor depune în termenul stabilit de către autoritatea finanţatoare prin anunţul de participare.

Art.23. Documentaţia solicitanţilor va conţine următoarele acte:

1. Formularul de solicitare a finanţării conform Anexei 1 a Regulamentului;
2. Bugetul de venituri şi cheltuieli al programului/proiectului;
3. Dovada existenţei surselor de finanţare proprii sau oferite de terţi, din care să rezulte deţinerea disponibilităţilor băneşti reprezentând cota proprie de finanţare a aplicantului;
4. Declaraţia reprezentantului legal al organizaţiei fără scop lucrativ solicitante, conform Anexei 2a sau 2b; Anexa 2. a pentru alte structuri decât cele sportive / Anexa 2 b pentru structuri sportive
5. Actul constitutiv, statutul, sentinţa civilă sau hotărârea autorităţii tutelare în baza căreia a fost înfiinţată persoana juridică de drept public, după caz, şi certificatul de înregistrare fiscală, actele doveditoare ale sediului organizaţiei solicitante şi actele adiţionale, după caz;
6. Situaţiile financiare anuale la data de 31 decembrie a anului precedent, înregistrate la administraţia finanţelor publice, în cazul în care acestea nu sunt finalizate, se vor depune situaţiile aferente exerciţiului financiar anterior;
7. Documente privind colaborarea sau parteneriatul cu alte consilii locale sau cu organizaţii guvernamentale şi neguvernamentale, dacă este cazul;
8. CV-ul coordonatorului de proiect ( model Europass);
9. Certificate fiscale din care să rezulte că solicitantul nu are datorii către stat şi către bugetul local;
10. Declaraţia de imparţialitate;
11. Buget narativ – buget prin care vor fi fundamentate toate categoriile de cheltuieli prevăzute;
12. Alte documente considerate relevante de către aplicant.

**Capitolul III – Criteriile de acordare a finanţărilor nerambursabile**

Art.24. Criteriile specifice de evaluare sunt stabilite la Cap. V – Procedura evaluării şi selecţionării proiectelor.

Art.25. (1) Nu sunt selectate cererile de finanţare aflate în una dintre următoarele situaţii:

1. Documentaţia prezentată este incompletă şi nu respectă prevederile art.23 din Regulament;
2. Solicitanţii au conturile bancare blocate;
3. Solicitanţii nu au respectat un contract de finanţare anterior (în acest caz le va fi suspendat dreptul de a participa la atribuirea de finanţare pe o perioadă de un an);
4. Solicitanţii au prezentat declaraţii inexacte la o participare anterioară;
5. Solicitanţii nu şi-au îndeplinit obligaţiile de plată exigibile a impozitelor, taxelor şi contribuţiilor către bugetul de stat, bugetul local precum şi bugetul asigurărilor sociale de stat;
6. Solicitanţii furnizează informaţii false în documentele prezentate;
7. Solicitantul a comis o gravă greşeală în materie profesională sau nu şi-a îndeplinit obligaţiile asumate printr-un alt contract de finanţare nerambursabilă;
8. Solicitantul face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;
9. Solicitanţii nu au prevăzut în statutul organizaţiei activitatea corespunzătoare domeniului la care doresc să participe;
10. Solicitanţii nu au sediul/domiciliul sau filiala în orașul Vlăhița.

(2) Autoritatea finanţatoare are dreptul de a cere solicitanţilor prezentarea de documente care dovedesc eligibilitatea în sensul prevederilor alin(1), precum şi documente edificatoare care să dovedească o formă de înregistrare ca persoană juridică sau de înregistrare/atestare ori apartenenţa din punct de vedere profesional, în conformitate cu prevederile legale din România.

**Capitolul IV – Organizarea şi funcţionarea comisiei de analiză şi selecţie a proiectelor**

Art.26. Comisia de analiză şi selecţie a proiectelor este formată din cinci membri din cadrul aparatului de specialitate al primarului/sau dintre membrii consilierilor locali desemnate prin dispoziţie a Primarului. Comisia este legal întrunită în prezenţa a minim 3 membri cu drept de vot.

În cadrul comisiei poate fi cooptat un jurist fără drept de vot precum şi experţi cu rol consultativ din domeniile culturii, ştiinţei, învăţământulu, sănătăţii, sportului, turismului, ecologiei etc. al orașului Vlăhița, reprezentanţi propuşi de instituţiile de profil sau de organizaţiile neguvernamentale, fără drept de vot.

Art.27. Şedinţele comisiei sunt conduse de preşedintele comisiei, ales cu votul majorităţii simple a membrilor.

Art.28. Preşedintele comisiei va asigura convocarea şi prezenţa membrilor comisiei, în termen de 5 zile de la data comunicării de către secretarul comisiei a problemelor a căror rezolvare este de competenţa comisiei.

Art.29. Secretarul orașului are dreptul de a îndeplini funcţia de secretar al comisiei, fără drept de vot.

Art.30. Fiecare membru al comisiei va semna o declaraţie de imparţialitate, potrivit modelului prevăzut în Anexa 8 a Regulamentului.

Art.31. Comisia hotărăşte prin votul majorităţii simple a membrilor.

Art.32. Decizia comisiei, însoţită de rapoartele de evaluare privind atribuirea contractelor de finanţare nerambursabilă, va fi înaintată Primarului spre aprobare.

**Capitolul V – Procedura evaluării şi selecţionării proiectelor**

Art.33. Eligibilitatea programelor/proiectelor/acţiunilor culturale

Solicitantul, în elaborarea programelor/proiectelor şi/sau acţiunilor culturale, va ţine cont de faptul că Primăria şi Consiliul Local consideră importantă şi oportună finanţarea proiectelor de anvergură, cu caracter local, regional, naţional şi internaţional, care sunt în concordanţă cu strategia de dezvoltare locală al Orașului Vlăhița.

Programele/proiectele şi acţiunile culturale depuse spre a fi selectate vor contribui la îndeplinirea următoarelor obiective generale:

1. Păstrarea şi punerea în valoare a patrimoniului şi a valorilor culturale tradiţionale;
2. Încurajarea schimburilor culturale, creşterea mobilităţii creatorilor şi a produselor culturale;
3. Dezvoltarea cooperării locale, regionale, naţionale, europene şi internaţionale;
4. Promovarea dialogului intercultural şi punerea în valoare a diversităţii etnoculturale;
5. Încurajarea iniţiativelor experimentale, inovatoare şi originale;
6. Dezvoltarea sinergiilor între domeniul cultural şi alte domenii ale vieţii publice locale – educaţie, sport, voluntariat, cercetare, coeziune socială etc.
7. Dezvoltarea, punerea în valoare, comunicarea, sprijinirea şi promovarea valorilor artei şi meşteşugurilor.

Activităţile eligibile contribuie la îndeplinirea unuia sau mai multor obiective generale ale programului de finanţare şi pot să ia forma – fără a se limita la aceste exemple – unor manifestări precum ateliere, expoziţii, spectacole, festivaluri, simpozioane, târguri, concursuri etc. , activităţi cu caracter educaţional, intervenţii culturale, programe de formare, studii, rezidenţe artistice, turnee etc.

Art.34. Eligibilitatea programelor/proiectelor/acţiunilor de tineret/protecţia mediului/sport/educaţie/social şi relaţii internaţionale

În acord cu prevederile Legii nr.350/2006, Primăria și Consiliul local al Orașului Vlăhița consideră importantă şi oportună sprijinirea programelor/proiectelor şi acţiunilor de tineret/protecţia mediului/sport/educaţie/social şi relaţii internaţionale.

Pentru atingerea acestui scop, Primăria şi Consiliul Local al Orașului Vlăhița au identificat următoarele obiective:

* Pentru domeniul tineret:

1. Creşterea gradului de informare a tinerilor cu privire la beneficiile unui stil de viaţă sănătos;
2. Prevenirea consumului de droguri licite şi ilicite în rândul tinerilor;
3. Creşterea gradului de informare şi educare a tinerilor privind planificarea familială şi bolile cu transmitere sexuală;
4. Petrecere timp liber şi sport.

* Pentru domeniul protecţia mediului:

1. Promovarea sistemului de colectare selectivă a deşeurilor;
2. Protecţia cursurilor de apă;
3. Conservarea biodiversităţii;
4. Promovarea măsurilor de eficienţă energetică şi a surselor de energie regenerabilă.

* Pentru domeniul sport:

1. Promovarea sportului de performanţă;
2. Promovarea sportului pentru toţi.

* Pentru domeniul educaţie:

1. Activităţi extracurriculare pentru preșcolarii din localităţile componente;
2. Prevenirea fenomenului de părăsire timpurie a scolii;
3. Reducerea gradului de discriminare pe criterii de rasă, sex, vârstă, apartenenţă religioasă sau orice alt criteriu.

* Pentru domeniul social:

1. Dezvoltarea serviciilor sociale specializate pentru grupuri defavorizate, care oferă şi cazare;
2. Dezvoltarea serviciilor sociale specializate pentru grupuri defavorizate fără cazare;
3. Dezvoltarea serviciilor sociale primare pentru grupurile defavorizate (vârstnici, copii, tineri aflaţi în dificultate);
4. Creşterea gradului de accesibilitate a persoanelor cu dizabilităţi.

* Pentru domeniul relaţii internaţionale:

1. Consolidarea relaţiilor de colaborare cu localităţile înfrăţite;
2. Iniţierea şi/sau consolidarea de noi parteneriate cu asociaţii, organizaţii şi alte localităţi europene.

Art.35. Durata activităţii programelor/proiectelor/acţiunilor finanţate potrivit prezentului regulament:

Finanţarea nerambursabilă a programelor, proiectelor şi acţiunilor se aprobă pentru activităţile derulate în intervalul de la data semnării contractului de finanţare până la data de 10 decembrie şi poate sprijini una sau mai multe componente ale acestora, numai pentru nevoi temeinic justificate prin cererea de finanţare.

**Cofinanţare**

Art.36. Orașul Vlăhița acordă finanţări nerambursabile pentru programe, proiecte şi acţiuni prevăzute la art.6 alin(3) din prezentul regulament în limita creditelor bugetare alocate cu această destinaţie.

Orice finanţare nerambursabilă nu poate depăşi 90% din bugetul total al programului, proiectului sau acţiunii. Diferenţa se acoperă din resursele proprii ale solicitantului sau ale partenerilor sau din alte surse, în afara celor al Orașului Vlăhița.

Solicitanţii şi/sau partenerii asigură contribuţia minimă de 10% din costul total al programului, proiectului şi/sau acţiunii propus/e spre finanţare sub forma contribuţiei în numerar şi/sau în natură; aportul în natură se cuantifică prin documente justificative.

Cofinanţarea din surse atrase se poate constitui din sponsorizări, parteneriate, alte finanţări etc., pentru care beneficiarul va încheia contracte în condiţiile legii.

Sursele de finanţare în natură ale beneficiarului pot fi: cuantificări în lei ale contravalorii spaţiilor utilizate (birouri, spaţii pentru evenimente culturale), ale activităţilor realizate de voluntarii beneficiarului finanţării, ale echipamentelor de birou şi de scenă (echipamente de sunet, lumini, videoproiecţie, etc.), respectiv transportul participanţilor şi al echipamentelor.

Art.37. Cererea de finanţare este însoţită de toate anexele menţionate în Regulament. Comisia de evaluare nu va accepta documentaţiile înregistrate după termenul limită corespunzător sesiunii de finanţare.

Art.38. Documentaţia de solicitare a finanţării este analizată de membrii comisiei de evaluare şi selecţionare în termenul stabilit prin anunţul de participare şi va fi notată potrivit criteriilor de evaluare.

Art.39. Comisia înaintează procesul verbal de evaluare şi selecţie a proiectelor câştigătoare a procedurii de selecţie Primarului în vederea aprobării, după care se va încheia contractul de finanțare între beneficiar și finanțator Orașul Vlăhița.

Art.40. În termen de 30 zile de la data încheierii selecţiei, comisia comunică în scris aplicanţilor rezultatul selecţiei, precum și fondurile propuse a fi alocate. Comunicarea rezultatelor poate avea loc şi prin afişare pe site-ul Primăriei.

Art.41. Toate cererile selecţionate care îndeplinesc condiţiile de eligibilitate sunt supuse evaluării pe baza următoarei grile de evaluare:

|  |  |
| --- | --- |
| **Categorii evaluare** | **Punctaj maxim** |
| 1. **Nevoia şi relevanţa proiectului** | 25 |
| * 1. **Relevanţa proiectului pentru priorităţile apelului de finanţare** | 15 |
| * 1. **Măsura în care proiectul identifică o nevoie/oportunitate clară, importantă, urgentă, actuală. Relevanţa proiectului pentru nevoile grupului ţintă vizat** | 10 |
| 1. **Capacitatea organizaţională** | 15 |
| **Solicitantul** |  |
| * 1. **Experienţa solicitantului în managementul proiectelor şi capacitatea administrativă şi financiară** | 5 |
| * 1. **Experienţa organizaţiei şi a echipei propuse în domeniul proiectului** | 5 |
| **Parteneri** |  |
| * 1. **Nivelul şi relevanţa implicării partenerilor în proiect** | 5 |
| 1. **Calitatea şi fezabilitatea proiectului** | 45 |
| * 1. **Coerenţa concepţiei generale a proiectului (coerenţă = problemă/nevoi – scop – obiective – rezultate – impact)** | 5 |
| * 1. **Relevanţa obiectivelor pentru atingerea scopului, claritatea şi realismul obiectivelor** | 5 |
| * 1. **Măsura în care grupurile ţintă sunt corect identificate şi clar definite. Nivelul de implicare al beneficiarilor** | 5 |
| * 1. **Claritatea şi pragmatismul planului de acţiune. Relevanţa activităţilor la realizarea obiectivelor şi îndeplinirea rezultatelor în perioada prevăzută** | 5 |
| * 1. **Rezultate şi impact** | 5 |
| * 1. **Metode de evaluare şi monitorizare** | 5 |
| * 1. **Vizibilitatea proiectului, metodele de promovare şi diseminare** | 5 |
| * 1. **Valoare adăugată, responsabilitate socială şi de mediu** | 5 |
| * 1. **Sustenabilitatea proiectului. Măsura în care proiectul are efecte durabile şi prevede măsuri de gestionare a riscurilor interne/externe** | 5 |
| 1. **Buget şi eficacitatea costurilor** | 15 |
| * 1. **Măsura în care bugetul este întocmit realist, corect şi acoperă în mod cost-eficient necesităţile proiectului** | 5 |
| * 1. **Măsura în care cheltuielile prevăzute sunt corelate cu activităţile propuse** | 5 |
| * 1. **Măsura în care solicitantul asigură şi alte surse de venit pentru finanţarea proiectului** | 5 |
| **TOTAL** | **100** |

\* Nu se ia în considerare pentru finanţare un proiect care nu a întrunit minim 65 de puncte.

**Capitolul VI – Încheierea contractului de finanţare**

Art.42. Contractul se încheie între Orașul Vlăhița şi solicitantul selecţionat. Contractele se încheie în termen de maxim 30 de zile de la data comunicării rezultatului sesiunii de selecţie a proiectelor pe site-ul Primăriei, prin presa locală şi/sau prin corespondenţă.

Art.43. La contract se vor anexa bugetul de venituri şi cheltuieli al programului/proiectului şi bugetul narativ.

**Capitolul VII – Procedura privind derularea contractului de finanţare**

Art.44. Cheltuielile eligibile vor putea fi finanţate în baza unui contract de finanţare nerambursabilă numai în măsura în care sunt justificate şi oportune şi au fost contractate în perioada executării contractului.

Art.45. Categoriile de cheltuieli eligibile şi neeligibile sunt cuprinse în anexa nr.6 la prezentul regulament. Beneficiarul are obligaţia de a respecta dispoziţiile referitoare la achiziţiile publice, conform Legii nr. 98/2016 privind achiziţiile publice, cu modificările și completările ulterioare.

Art.46. Autoritatea finanţatoare şi beneficiarul pot stabili în contractul de finanţare nerambursabilă ca plăţile către beneficiar să se facă în tranşe, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului.

Art.47. Finanţarea pentru o tranşă aferentă unei etape următoare a programului sau proiectului se acordă numai după justificarea utilizării tranşei anterioare prin depunerea rapoartelor intermediare şi a documentelor justificative.

Art.48. Prima tranşă nu poate depăşi 30% din finanţarea acordată, iar ultima tranşă nu poate fi mai mică de 10% din valoarea finanţării nerambursabile.

Art.49. Suma avansată şi nejustificată prin raportări intermediare nu poate depăşi în nici un moment al derulării contractului 30% din valoarea finanţării.

**Capitolul VIII – Procedura de raportare şi control**

Art.50. Pe parcursul derulării contractului, solicitanţii care au primit finanţare au obligaţia să prezinte Primăriei Orașului Vlăhița următoarele raportări:

* Raportări intermediare: vor fi depuse înainte de solicitarea oricărei tranşe intermediare, în vederea justificării tranşei anterioare;
* Raportare finală: depusă în termen de 30 zile de la încheierea activităţii şi va cuprinde obligatoriu justificarea cheltuielilor la nivelul întregului proiect cuprinzând atât finanţarea proprie cât şi contribuţia Consiliului Local.

Raportările vor fi întocmite în conformitate cu Anexa 4 la Regulament şi vor fi depuse atât pe suport hârtie, în dublu exemplar, cât şi în format electronic, fiind însoţite de documentele justificative pentru cheltuielile efectuate. Acestea vor fi depuse la sediul Primăriei Orașului Vlăhița, cu adresa de înaintare întocmită conform Anexei 7 la Regulament.

Art.51. Proiectele/programele pentru care nu s-au depus rapoartele finale în termenul stabilit prin contract nu vor obţine decontarea tranşei finale şi vor urma procedurile specifice.

Art.52. Comisia de evaluare şi selecţie va stabili duratele contractelor de finanţare astfel încât să asigure derularea procesului de finanţare a contractului şi de decontare a ultimei tranşe în anul calendaristic în care s-a acordat finanţarea, dar nu mai târziu de 10 decembrie 2025.

Art.53. Pentru justificarea cheltuielilor efectuate, se vor prezenta până la data stabilită în contract, următoarele documente:

* Pentru decontarea cheltuielilor de închiriere: contract de închiriere, factura fiscală, chitanţă/ordin de plată/dispoziţie de plată în copie;
* Pentru decontarea cheltuielilor privind consultanţa de specialitate, fond premiere: document justificativ privind existenţa obligaţiei de plată, factura fiscală (dacă este cazul), chitanţa/ordin de plată/stat de plată semnat de reprezentanţii legali ai beneficiarului, tabel nominal cu datele de identificare şi semnătura premiatului, în copie;
* Pentru decontarea cheltuielilor care se înscriu în categoria alte cheltuieli: factura fiscală, bilet transport CFR, autocar, avion etc., în copie;
* Documentele prezentate în copie vor purta menţiunea „conform cu originalul”, alături de semnătura reprezentantului beneficiarului şi ştampila dacă este cazul.

Data documentelor justificative trebuie să fie în concordanţă cu perioada desfăşurării acţiunii.

Art.54. Autoritatea finanţatoare îşi rezervă dreptul de a face verificări, atât în perioada derulării contractului de finanţare nerambursabilă, cât şi ulterior validării raportului final.

Art.55. Contractele de finanţare nerambursabile vor prevedea, sub sancţiunea nulităţii, calitatea Serviciului de Audit din cadrul Primăriei şi a Curţii de Conturi de a exercita controlul financiar asupra derulării activităţii nonprofit finanţate din fondurile publice.

Art.56. Regimul de gestionare a sumelor finanţate şi controlul financiar se realizează în condiţiile legii. Auditarea sumelor utilizate se va face de către compartimentele de specialitate/auditorii independenţi/comisii de evaluare. Dosarul complet conţinând raportul final al proiectului trebuie păstrat timp de cinci ani în arhiva aplicantului pentru un eventual audit ulterior.

**Capitolul IX – Sancţiuni**

Art.57. Contractele de finanţare pot fi reziliate de drept, fără a fi necesară intervenţia instanţei de judecată, în termen de 10 zile calendaristice de la data primirii notificării prin care părţii în culpă i s-a adus la cunoştinţă că nu şi-a îndeplinit obligaţiile contractuale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligaţii contractuale.

Art.58. În cazul rezilierii contractului ca urmare a neîndeplinirii clauzelor contractuale, beneficiarul finanţării este obligat în termen de 15 zile să returneze ordonatorului principal de credite sumele primite, cu care se reîntregesc creditele bugetare ale acestuia, în vederea finanţării altor programe şi proiecte de interes public.

Art.59. Pentru sumele restituite ca urmare a rezilierii contractului beneficiarii finanţării datorează dobânzi şi penalităţi de întârziere, conform legislaţiei privind colectarea creanţelor bugetare, care se constituie în venituri ale bugetului local.

**Capitolul X – Dispoziţii finale**

Art.60. Orice comunicare, solicitare, informare, notificare în legătură cu procedura de selecţie sau derularea contractelor de finanţare se va transmite de către solicitanţii finanţării sub forma de document scris. Orice document scris trebuie înregistrat în momentul predării la sediul Primăriei Orașului Vlăhița.

Art.61. Prezentul regulament se completează cu prevederile legale în vigoare.

Art.62. Prevederile regulamentului vor fi aplicate tuturor finanţărilor nerambursabile acordate din bugetul local.

Art.63. Anexele următoare fac parte integrantă din prezentul regulament:

Anexa 1 – formular cerere de finanţare

Anexa 2 – declaraţie persoane juridice (2 a: pentru alte structuri decât cele sportive /sau 2 b: pentru structuri sportive

Anexa 3 – bugetul de venituri şi cheltuieli

Anexa 4 – formular pentru raportare proiect

Anexa 5 – declaraţia de imparţialitate a beneficiarului

Anexa 6 – tipuri de cheltuieli eligibile şi neeligibile

Anexa 7 – adresă de înaintare a raportului intermediar sau final

Anexa 8 – declaraţie de imparţialitate a membrilor comisiei de evaluare şi selecţionare

Anexa 9 – decontarea cheltuielilor

Anexa 10 – model contract de finanţare nerambursabilă